སློབ་གྲྭར་སློབ་སྦྱོང་གནང་རིང་ཁང་ཚན་རྒན་བདག་ལོ་བཞི་དང༌།སྤྱི་ཁྱབ་རྒན་བདག་ཨང་དང་པོའི་ལས་འགན་ལོ་གསུམ་བཞེས་ཞོར་དུ་ས་གནས་གཞོན་ནུའི་རིག་གཞུང་འབྲེལ་མཐུད་པའི་ལས་ཁུར་བཞེས་ཡོད།དེ་ནས་སློབ་གྲྭ་ཐོན་རྗེས་ལྡི་ལིར་ལོ་གཅིག་རིང་དྲུང་ཡིག་གི་སློབ་སྦྱོང་གནང༌ཡུན་རིང་ལྡི་ལི་ས་གནས་གཞོན་ནུའི་རྩིས་པ་དང་འབྲེལ་མཐུད་པའི་འགན་བཞེས།ཕྱི་ལོ་༡༩༧༤ཟླ་༧ཚེས་༡༦ཉིན་སྲི་ཞུ་བའི་ཁོངས་སུ་འཛུལ་ཞུགས་གནང་སྟེ་དཔལ་འབྱོར་ལས་ཁུངས་ཀྱི་གཞོན་དྲུང་དང༌།ཕྱི་ལོ་༡༩༧༥ལོར་ནང་སྲིད་ཁྱབ་ཁོངས་སྒང་ཏོག་དོན་གཅོད་ཁང་གི་དྲུང་ལས་སུ་བསྐོ་གཞག་གནང༌།དུས་ཡུན་དེའི་རིང་ལས་ཞོར་དུ་སློབ་སྦྱོང་མཇུག་སྐྱོང་གིས་ཅན་ངྷི་གྷར་ཡིག་སྦྲེལ་ལམ་ནས་བྷི་ཨེ་བསླབ་པ་མཐར་སོན།ཕྱི་ལོ་༡༩༨༣ལོར་རྭ་སྦང་ལ་ཀུན་ཕན་གླིང་གཞིས་ཆགས་ཀྱི་ལས་དྲུང་ལོ་གཅིག་དང་དེ་རྗེས་གཞིས་འགོའི་ལས་ཚབ་ལོ་གཅིག་ལྷག་ཙམ་གནང༌།དེ་ནས་གཞིས་འགོ་དང༌།མཉམ་དྲུང༌།བཟོ་འགོ་བཅས་གཅིག་ལྕོགས་ཀྱི་ལས་ཁུར་བླངས།ཕྱི་ལོ་༡༩༩༣ལོའི་ཟླ་༢པའི་ནང་རྡོར་གླིང་གཏན་སློབ་ཀྱི་བོད་རིགས་སློབ་སྤྱིར་གནས་སྤོས་བསྐོ་གཞག་གནང་།